তানজানিয়া মিডিয়া উইমেনস অ্যাসোসিয়েশন

তানজানিয়া মিডিয়া উইমেনস অ্যাসোসিয়েশন (TAMWA)  হলো একটি অলাভজনক বেসরকারি সংস্থা যা নারী অধিকার এবং শিশু অধিকার বিষয়ে কাজ করে। এর সদর দপ্তর তানজানিয়ার দার এস সালামে  অবস্থিত এবং জাঞ্জিবারেও এর একটি কার্যালয় রয়েছে।

ইতিহাস
এটি ১৯৮৭ সালে প্রতিষ্ঠিত হয়েছিল। এটি ছিল আফ্রিকার নারী অধিকার সংস্থাগুলোর একটি নতুন প্রজন্মের অংশ, যা ১৯৮৫ সালে নাইরোবিতে অনুষ্ঠিত বিশ্ব নারী সম্মেলনের কাছাকাছি সময়ে প্রতিষ্ঠিত হয়েছিল, এবং জাতীয় সরকার থেকে পৃথক স্বায়ত্তশাসনের জন্য পরিচিত ছিল।  তানজানিয়ায় এই গোষ্ঠীগুলোর মধ্যে ছিল দার এস সালাম বিশ্ববিদ্যালয়ের উইমেন রিসার্চ অ্যান্ড ডকুমেন্টেশন প্রজেক্ট, উইমেন অ্যাডভান্সমেন্ট ট্রাস্ট (WAT), এবং তানজানিয়া জেন্ডার নেটওয়ার্কিং প্রোগ্রাম।

এটি প্রতিষ্ঠা করেছিলেন একদল নারী সাংবাদিক, যারা ১৯৭৯ সাল থেকে স্কুলছাত্রীদের মধ্যে গর্ভধারণ, নারীর প্রতি সহিংসতা এবং অন্যান্য স্থানীয় বিষয়সহ বিভিন্ন বিষয়ে রেডিও সম্প্রচারের মাধ্যমে নারীদের সমস্যাগুলোকে তুলে ধরার কাজ করছিলেন। বিচ্ছিন্ন হওয়ার পর তারা ১৯৮৬ সালে একটি আনুষ্ঠানিক সমিতি গঠনের জন্য পুনরায় একত্রিত হন। এই গোষ্ঠীটির অনুপ্রেরণা দিয়েছিলেন সাংবাদিক ফাতমা আলু, যিনি উগান্ডায় সাংবাদিক হিসেবে কাজ করার সময় উগান্ডা মিডিয়া উইমেন অর্গানাইজেশন (UMWA) গঠিত হতে দেখেছিলেন। প্রাথমিকভাবে সংস্থাটির লক্ষ্য ছিল নারী সাংবাদিকদের জন্য আরও সুযোগ তৈরি করা এবং তানজানিয়া জুড়ে সংবাদ কক্ষগুলোতে লিঙ্গ বৈষম্যের অবসান করা। তবে সংবিধান লেখার প্রক্রিয়ার সময় সংস্থাটির লক্ষ্য আরও প্রসারিত হয় ও নারীদের তাদের অধিকার সম্পর্কে শিক্ষিত করা ও দেশব্যাপী নারীদের অধিকারের পক্ষে ওকালতি করার দিকে তারা মনোনিবেশ করে। সংস্থাটি ১৭ নভেম্বর ১৯৮৭ সালে নিবন্ধিত হয়। সংস্থাটির প্রথম সভাপতি ছিলেন ফাতমা আলু এবং হালিমা শরিফ প্রথম মহাসচিব হিসেবে দায়িত্ব পালন করেন।

সংস্থাটির প্রাথমিক কিছু প্রচেষ্টার মধ্যে ছিল 'সাউতি ইয়া সিতি' নামে একটি মাসিক নিউজলেটার প্রকাশ করা, যার নামকরণ করা হয়েছিল সিতি বিনতি সাদের নামে (সোয়াহিলি ভাষায় 'সাদ' মানে 'নারী')। সাউতি ইয়া সিতির লক্ষ্য ছিল তানজানিয়ার নারীদের জন্য একটি কণ্ঠস্বর তৈরি করা যা জনসাধারণের কাছে পৌঁছাবে এবং নারীদের সমস্যাগুলোকে সামনে নিয়ে আসা। মার্চ ১৯৮৮ থেকে শুরু করে এটি ২০১৬ সালের মধ্যে ৩৯টি সংখ্যা প্রকাশ করে এবং মুদ্রণ ব্যয় মেটানোর জন্য কানাডিয়ান অর্গানাইজেশন ফর ডেভেলপমেন্ট থেকে তহবিল লাভ করে। তারা কিসোয়াহিলি ভাষায় একটি পুস্তিকাও তৈরি করেছিল, যেখানে এনজিও নিবন্ধন করার পদ্ধতি ব্যাখ্যা করা হয়েছিল, যাতে আরও বেশি মানুষ তানজানিয়ার জনগণের জন্য উপকারী সংস্থা তৈরি করতে পারে। ১৯৯৭ সালে, তারা ফেমেক্ট-এর সাথে মিলে দোদোমাতে তানজানিয়ার সংসদ সদস্যদের জন্য লিঙ্গভিত্তিক সহিংসতার উপর একটি সিম্পোজিয়াম আয়োজন করে।

সাম্প্রতিক বছরগুলোতে, তারা তাদের সমস্যাগুলো প্রকাশ্যে তুলে ধরার জন্য "ব্যাং স্টাইল সাংবাদিকতা" নামে পরিচিত একটি পদ্ধতি ব্যবহার করেছে। এর মধ্যে রয়েছে সংবাদপত্র, বিলবোর্ড, ক্যালেন্ডার এবং পোস্টারে শিক্ষামূলক উপকরণ প্রকাশ, পাশাপাশি বেতার ও টেলিভিশন অনুষ্ঠানের মাধ্যমেও প্রচার। ২০০৩ থেকে ২০০৭ সাল পর্যন্ত, প্রতি বছর ৫০,০০০ পোস্টার তৈরি করা হয়েছিল, যেগুলোতে নারী ও নেতৃত্ব, নারী খৎনা এবং যৌন সহিংসতাসহ বিভিন্ন বার্তা থাকত।

এর সদস্যদের সাংবাদিকতায় ডিপ্লোমা থাকা আবশ্যক। ২০১২ সাল পর্যন্ত সংস্থাটিতে ইলেকট্রনিক এবং ছাপা মিডিয়ায় কর্মরত ১০০ জনেরও বেশি সাংবাদিক ছিলেন। সংস্থাটি তার ভবিষ্যৎ সম্পর্কে সিদ্ধান্ত নেওয়ার জন্য প্রতি বছর মার্চ মাসে তার সকল সদস্যের একটি বার্ষিক সাধারণ সভা আয়োজন করে।

২০০৯ থেকে ২০১৪ সাল পর্যন্ত, সংস্থাটি পাঁচটি প্রধান কৌশলগত বিষয়ের উপর মনোযোগ দিয়েছিল:

লিঙ্গভিত্তিক সহিংসতা
সুশাসন
লিঙ্গ সমতা
দারিদ্র্য, এবং
স্বাস্থ্য।
এই সংস্থাটি ২০১৪ সালের তানজানিয়ার সংবিধান প্রণয়নে নারী সংক্রান্ত গুরুত্বপূর্ণ বিষয়গুলি অন্তর্ভুক্ত করার জন্যও ব্যাপকভাবে কাজ করেছে।

সমস্যা এবং কার্যক্রম
এই সংস্থাটি তানজানিয়ার জাতীয় সংসদে নারীদের নির্বাচনে প্রতিদ্বন্দ্বিতা করতে উৎসাহিত করার জন্য এবং রাজনৈতিক দলগুলোকে আরও বেশি নারী প্রার্থী মনোনীত করার জন্য চাপ দিতে সক্রিয় ভূমিকা পালন করেছে। আফ্রিকা টুডে-তে ১৯৯৫ এবং ২০০৫ সালে সংসদে নারী প্রার্থীর সংখ্যা উল্লেখযোগ্যভাবে বৃদ্ধির কারণ হিসেবে এই প্রচেষ্টাগুলোকে উল্লেখ করা হয়েছে।

পারিবারিক সহিংসতা, লিঙ্গভিত্তিক সহিংসতা, নারী যৌনাঙ্গ বিকৃতি এবং অন্যান্য ক্ষতিকর প্রথাগুলোর সমস্যা ব্যাখ্যা করার জন্য প্রকাশিত উপকরণ তৈরির দিকে প্রচেষ্টা চালানো হয়েছিল। এই সংস্থাটি ১৯৯০ সালে দার এস সালামে একটি সংকট কেন্দ্রও প্রতিষ্ঠা করে, যা গার্হস্থ্য সহিংসতার শিকার ব্যক্তিদের সাহায্য ও সহায়তা প্রদান করত। ২০০৩ সালে কেন্দ্রটি ৭৮৭ জন মক্কেলকে পরিষেবা দেয় এবং এটি সাউদার্ন আফ্রিকান এইডস ট্রেনিং প্রোগ্রাম (SAT) দ্বারা অর্থায়ন করা হয়েছিল। এই কেন্দ্রটি অবশেষে ২০০৭ সালে একটি স্বাধীন সংস্থা (ক্রাইসিস রিজলভিং সেন্টার) হিসেবে বিকশিত হয়। প্রাথমিক বিদ্যালয়গুলোতে স্যানিটেশন সংক্রান্ত ক্রমবর্ধমান সমস্যার পরিপ্রেক্ষিতে, তাদের স্বাস্থ্য বিষয়ক  কার্যক্রম ও প্রচারণায় পরিচ্ছন্নতা অন্তর্ভুক্ত করার উদ্যোগ নেয়। ২০০০ সালে এরা স্তন ও জরায়ুমুখের ক্যান্সার সম্পর্কে সচেতনতা অভিযান শুরু করে।

বহিঃসংযোগ

তথ্যসূত্র

বিষয়শ্রেণী:তানজানিয়ায় ১৯৮৭ সালে প্রতিষ্ঠিত সংস্থা
বিষয়শ্রেণী:শিশু অধিকার সংস্থা
বিষয়শ্রেণী:আফ্রিকা ভিত্তিক অলাভজনক সংস্থা
বিষয়শ্রেণী:১৯৮৭ সালে প্রতিষ্ঠিত সংস্থা
বিষয়শ্রেণী:আফ্রিকা ভিত্তিক নারী অধিকার সংস্থা
বিষয়শ্রেণী:তানজানিয়ায় নারীর অধিকার
বিষয়শ্রেণী:দার এস সালামের নারী
বিষয়শ্রেণী:১৯৮৭-এ প্রতিষ্ঠিত সংগঠন